હવે આ સંદર્ભે આપણે જો વાઈરસનો વિચાર કરીએ તો આમાંની એક પણ શરત કોઈ જ વાઈરસ સંપૂર્ણપણે સંતોષી નથી શકતું. આપણે હમણાં જ જોયું એમ, વાઈરસ લાક્ષણિક કોષીય બંધારણ નથી ધરાવતાં. વિશેષમાં, તેઓની પાસે ચયાપચયની ક્ષમતા છે જ નહીં. હવે પ્રશ્ન એ થાય કે તો પછી તેઓનુ જીવન ચક્ર શી રીતે ચાલતું હશે? આનો જવાબ એ છે કે, આજ સુધીમાં મળી આવેલ બધા જ પ્રકારનાં વાઈરસ સંપૂર્ણપણે પરોપજીવી હોય છે. દરેક વાઈરસને પોતાનો ચોક્કસ યજમાન હોય છે, જેના કોષમાં/શરીરમાં જ તેનું જીવનચક્ર ચાલુ રહી શકે છે. એ યજમાન પછી પ્રાણી/વનસ્પતિ/સુક્ષ્મ સજીવોમાંથી કોઈ પણ હોઈ શકે. જેવું વાઈરસ યજમાનના શરીર/કોષમાંથી બહાર આવે કે તે સુષુપ્ત બની જાય છે. કોઈ રાસાયણિક ગુણધર્મો ધરાવતા પદાર્થની જેમ તેના સ્ફટિક પાડી શકાય છે અને તે વિશિષ્ટ પ્રકારની રાસાયણિક પ્રક્રિયાઓમાં ભાગ પણ લઈ શકે છે. જેવી તક મળે કે યોગ્ય યજમાન શરીર/કોષમાં દાખલ થઈ, પોતાનું જીવનચક્ર શરૂ કરી દે છે, જ્યાં તેની વૃધ્ધિ થઈ, નવા વાઈરસ બને છે.